b'\n_START_ARTICLE_\nKristina Jagminait\xc4\x97\n_START_PARAGRAPH_\nKristina Jagminait\xc4\x97 (g. 1948 m. gruod\xc5\xbeio 25 d. Kaune) \xe2\x80\x93 Lietuvos smuikinink\xc4\x97, pedagog\xc4\x97.\n_START_SECTION_\nBiografija\n_START_PARAGRAPH_\nT\xc4\x97vas Henrikas Jagminas. 1972 m. baig\xc4\x97 Maskvos P. \xc4\x8caikovskio konservatorijos D. Cyganovo klas\xc4\x99, 1974 m. \xc5\xa1ios konservatorijos asistent\xc5\xabr\xc4\x85._NEWLINE_1972\xe2\x80\x931978 m. grie\xc5\xbe\xc4\x97 Lietuvos kameriniame orkestre. 1978\xe2\x80\x931993 m. Lietuvos nacionalinio simfoninio orkestro koncertmeister\xc4\x97. 1989 m. Balstog\xc4\x97s, Liublino simfonini\xc5\xb3 orkestr\xc5\xb3, Frederiko \xc5\xa0openo kamerinio orkestro (Lenkija) koncertmeister\xc4\x97. Nuo 1993 m. gyvena Norvegijoje, grie\xc5\xbeia Stavangerio simfoniniame orkestre ir kaip solist\xc4\x97. Nuo 2004 m. d\xc4\x97sto Stavangerio universitete ir Stavangerio kult\xc5\xabros mokykloje._NEWLINE_Koncertuoja kaip solist\xc4\x97 ir kaip \xc4\xafvairi\xc5\xb3 kamerini\xc5\xb3 ansambli\xc5\xb3 smuikinink\xc4\x97, su orkestrais \xe2\x80\x93 \xc5\xbeymiausiose koncert\xc5\xb3 sal\xc4\x97se. Grie\xc5\xbe\xc4\x97 su smuikininkais R. Katiliumi, M. Melni\xc4\x8denka, J. Ba\xc5\xa1metu. Repertuar\xc4\x85 sudaro baroko, klasikin\xc4\x97 ir XX a. muzika. Su Lietuvos kameriniu ir Lietuvos nacionaliniu simfoniniu orkestru, Stavangerio simfoniniu orkestru ir Lenkijos Frederiko \xc5\xa0openo kameriniu orkestru gastroliavo daugelyje Europos \xc5\xa1ali\xc5\xb3. Tobulinosi F. Briugeno meistri\xc5\xa1kumo kursuose. Nuo 2002 m. World Orchestral Musicians Directory susivienijimo Pary\xc5\xbeiuje nar\xc4\x97.'